CELEX: 
Language: bg
Date: 2019-01-29 00:00:00
Title: РЕШЕНИЕ ЗА ИЗПЪЛНЕНИЕ (EC) …/… НА КОМИСИЯТА за признаване на схемата за гарантиране на устойчивост U.S. Soybean Sustainability Assurance Protocol за доказване на съответствие с критериите за устойчивост съгласно директиви 98/70/ЕО и 2009/28/ЕО на Европейския парламент и на Съвета

РЕШЕНИЕ ЗА ИЗПЪЛНЕНИЕ (EC) …/… НА КОМИСИЯТА
            
            
               от 29.1.2019 година
            
            
               за признаване на схемата за гарантиране на устойчивост U.S. Soybean Sustainability Assurance Protocol за доказване на съответствие с критериите за устойчивост съгласно директиви 98/70/ЕО и 2009/28/ЕО на Европейския парламент и на Съвета
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Директива 98/70/ЕО на Европейския парламент и на Съвета от 13 октомври 1998 г. относно качеството на бензиновите и дизеловите горива и за изменение на Директива 93/12/ЕИО на Съвета,
                  1
                и по-специално член 7в, параграф 4, втора алинея от нея,
            
            
               като взе предвид Директива 2009/28/ЕО на Европейския парламент и на Съвета от 23 април 2009 г. за насърчаване използването на енергия от възобновяеми източници и за изменение и впоследствие за отмяна на директиви 2001/77/ЕО и 2003/30/ЕО
                  2
               , и по-специално член 18, параграф 4, втора алинея от нея,
            
            
               като има предвид, че:
            
            
               (1)В членове 7б и 7в от Директива 98/70/ЕО и в приложение IV към нея, както и в членове 17 и 18 от Директива 2009/28/ЕО и в приложение V към нея са определени сходни критерии за устойчивост на биогоривата и течните горива от биомаса, както и сходни процедури за проверка на съответствието с тези критерии на посочените биогорива и течни горива от биомаса.
            
            
               (2)Когато биогоривата и течните горива от биомаса се вземат предвид за целите, посочени в член 17, параграф 1, букви а)—в) от Директива 2009/28/ЕО, държавите членки трябва да изискват от икономическите оператори да покажат, че биогоривата и течните горива от биомаса съответстват на критериите за устойчивост, посочени в член 17, параграфи 2—5 от същата директива.
            
            
               (3)На 15 ноември 2018 г. в Комисията бе внесено искане да се признае, че схемата за гарантиране на устойчивост U.S. Soybean Sustainability Assurance Protocol доказва съответствие на партидите от биогорива с критериите за устойчивост, посочени в директиви 98/70/ЕО и 2009/28/ЕО. Схемата е със седалище 16305 Swingley Ridge Road, Suite 200 Chesterfield, MO 63017, Съединени щати. Тя обхваща соя, произведена в Съединените щати, и системата за надзор от произвеждащите соя стопанства до мястото, където се изнася соята.
            
            
               (4)При оценката на схемата U.S. Soybean Sustainability Assurance Protocol Комисията установи, че тя адекватно покрива критериите за устойчивост съгласно директиви 98/70/ЕО и 2009/28/ЕО и че при нея се прилага система за масов баланс в съответствие с член 7в, параграф 1 от Директива 98/70/ЕО и член 18, параграф 1 от Директива 2009/28/ЕО.
            
            
               (5)Оценката на схемата U.S. Soybean Sustainability Assurance Protocol показа, че тя отговаря на съответните стандарти за надеждност, прозрачност и независим одит и е в съответствие с методическите изисквания, определени в приложение IV към Директива 98/70/ЕО и приложение V към Директива 2009/28/ЕО.
            
            
               (6)Мерките, предвидени в настоящото решение, са в съответствие със становището на Комитета по устойчивост на биогоривата и нетранспортните течни горива от биомаса,
            
            
               ПРИЕ НАСТОЯЩОТО РЕШЕНИЕ:
            
            
               Член 1
            
            
               Схемата U.S. Soybean Sustainability Assurance Protocol („схемата“), за чието признаване е подадено искане до Комисията на 15 ноември 2018 г., доказва, че партидите от биогорива и течни горива от биомаса, произведени в съответствие с определените в схемата стандарти за производство на биогорива и течни горива от биомаса, съответстват на критериите за устойчивост, определени в член 7б, параграфи 3—5 от Директива 98/70/ЕО и в член 17, параграфи 3—5 от Директива 2009/28/ЕО.
            
            
            
               Схемата съдържа точни данни за целите на член 17, параграф 2 от Директива 2009/28/ЕО и член 7б, параграф 2 от Директива 98/70/ЕО по отношение на средногодишните емисии  в резултат на изменения във въглеродните запаси, дължащи се на промяна на земеползването (el), посочени в част В, точка 1 от приложение IV към Директива 98/70/ЕО и в част В, точка 1 от приложение V към Директива 2009/28/ЕО, за които данните показват, че са равни на нула.
            
         
         
            
            
               Член 2
            
            
               Комисията се уведомява незабавно за всяка промяна, която може да засегне основанието за настоящото решение, настъпила в съдържанието на схемата във вида, в който е представена за признаване от Комисията на 15 ноември 2018 г.
            
            
               Комисията извършва оценка на промените, за които е уведомена, с цел да установи дали схемата все още покрива в достатъчна степен критериите за устойчивост, за които е призната.
            
            
                
            
            
               Член 3
            
            
               Комисията може да отмени настоящото решение, inter alia, при всяко от следните обстоятелства:
            
            
               а)ако е ясно доказано, че схемата не изпълнява елементи, за които се счита, че имат важно значение за настоящото решение, или ако са налице тежки и структурни нарушения на такива елементи;
            
            
               б)ако схемата не подава до Комисията годишни доклади в съответствие с член 7в, параграф 6 от Директива 98/70/ЕО и с член 18, параграф 6 от Директива 2009/28/ЕО;
            
            
               в)ако в схемата не се прилагат стандартите за независимо одитиране, определени чрез актовете за изпълнение съгласно член 7в, параграф 5, трета алинея от Директива 98/70/ЕО и член 18, параграф 5, трета алинея от Директива 2009/28/ЕО, или не се внасят подобрения на други елементи на схемата, за които се счита, че имат важно значение за това признаването ѝ да остане в сила.
            
            
               Член 4
            
            
               Настоящото решение влиза в сила на двадесетия ден след деня на публикуването му в Официален вестник на Европейския съюз.
            
            
               То се прилага до 30 юни 2021 г.
            
            
            
               Съставено в Брюксел на 29.1.2019 година.
            
            
               
                     За Комисията
               
               
                     Председател
                     Jean-Claude JUNCKER
               
            
            
                     
                        
                           
                     
                  
               
         
         
            
                  
                     (1)
                  
                        ОВ L 350, 28.12.1998 г., стр. 58.
               
               
                  
                     (2)
                  
                        ОВ L 140, 5.6.2009 г., стр. 16.